PATVIRTINTA

Klaipėdos rajono savivaldybės tarybos

2023 m. vasario 23 d. sprendimu Nr.T11-51

**BIUDŽETINĖS ĮSTAIGOS GARGŽDŲ ATVIRO JAUNIMO CENTRO**

**2022 METŲ VEIKLOS ATASKAITA**

1. **JAUNIMO CENTRO PRISTATYMAS**

Biudžetinė įstaiga Gargždų atviras jaunimo centras (toliau – Jaunimo centras) Juridinių asmenų registre įregistruotas 2016 m. vasario 2 d. Buveinės adresas: Klaipėdos g. 74, Gargždai. Klaipėdos r. Jaunimo centras naudojasi Klaipėdos rajono savivaldybės patalpomis Gargžduose, Kvietinių g. 30. Pirmame aukšte: atviro darbo su jaunimu veikloms skirti du kabinetai, kūrybinės dirbtuvės, konsultacijų kabinetas ir darbuotojų kabinetas. Antrame aukšte − patalpos, skirtos tarptautinių savanorių apgyvendinimui. Taip pat Jaunimo centrui priklauso dalis Jaunimo parko Laugalių gatvėje ir Klaipėdos g. 74 garaže įrengtos kūrybinės dirbtuvės.

Nuo 2017 m. rugsėjo 1 d. Klaipėdos rajono savivaldybės mero 2017-07-17 potvarkiu Nr. MP-50 patvirtinta Jaunimo centro direktorė Inesa Greivienė, kuri nuo 2020 m. sausio 27 dienos yra vaiko auginimo atostogose.

Nuo 2020 m. sausio 27 d. iki 2022 m. gegužės 12 d. Klaipėdos rajono savivaldybės mero 2020-01-20 potvarkiu Nr. MP-11 Jaunimo centro direktorę pavadavo jaunimo darbuotoja Deimantė Venckutė.

Nuo 2022 m. liepos 13 d. Klaipėdos rajono savivaldybės mero 2022 m. liepos 12 d. potvarkiu Nr. MP-119 Gargždų atviro jaunimo centro direktoriumi paskirtas Aidas Kryževičius.

Jaunimo centras savo veiklą organizuoja vadovaudamasis atvirojo, mobilaus, skaitmeninio, informavimo ir konsultavimo darbo su jaunimu principais bei atsižvelgdamas į jaunimo poreikius. Vykdoma socialinė, prevencinė, ugdomoji-kūrybinė, jaunimo užimtumo veikla, teikiamos pirminės emocinės pagalbos ir minimalios vaiko priežiūros paslaugos.

2022 metais buvo numatytos Jaunimo centro šios prioritetinės kryptys: jauno žmogaus poreikių atliepimas, savanorystės skatinimas, verslumo galimybių ieškojimas, tarpinstitucinis bendradarbiavimas, tarptautiniai projektai, mobilus darbas su jaunimu. Pagrindinis metų tikslas − sudaryti sąlygas jaunuolių saviraiškos poreikių tenkinimui per įvairiapusę patirtinę, tarptautinę, savanorišką veiklą, ugdant kūrybines galias ir gebėjimus bei tobulinant atviro darbo su jaunimu veiklos formas. Jaunimo centre kasmet siekiama sudaryti didesnes galimybes prisidėti prie rizikos jaunimo socialinės atskirties mažinimo, konstruktyvaus dalyvavimo visuomeniniuose procesuose, jaunimo įsitraukimo į jam naudingą ir prasmingą veiklą, darbo rinkai reikalingų įgūdžių ugdymo ir didesnių karjeros galimybių užtikrinimo, socialinių ir gyvenimo įgūdžių ugdymo. Jaunuoliai, dalyvaudami Jaunimo centro veiklose, yra skatinami konstruktyviai kurti ateitį, atsisakyti blogų įpročių, ugdyti sveiką gyvenseną, įgyti įvairių profesinių bei amatų kompetencijų.

Jaunimo centre, 2022 m. gruodžio 31 d. duomenimis, dirbo: 1 direktorius (1 etatas) 2 jaunimo darbuotojai (2 etatai), 4 jaunimo darbuotojai mobiliam darbui su jaunimu (2 etatai SB ir 2 po 0,5 etato finansuojami iš projekto), 2 ūkvedžiai (1 etatas), jaunimo darbuotojas darbui su projektais, jaunimo konsultavimu ir informavimu bei tarptautine savanoryste (1 etatas), jaunimo darbuotojas psichologinėms konsultacijoms (35 val./mėn. finansuojamas iš projektų), jaunimo darbuotojas, praktiniu įgūdžių ir verslumo ugdymui (1 etatas).

**II.** **JAUNIMO CENTRO BIUDŽETAS**

1 lentelė. **Per finansinius metus gautos lėšos, jų šaltiniai ir lėšų panaudojimas pagal išlaidas**

|  |  |  |  |
| --- | --- | --- | --- |
| Finansavimo šaltinis | Gauta lėšų suma per metus Eur | Panaudota lėšų suma per metus, Eur | Panaudojimas pagal išlaidų rūšį |
| Savivaldybės biudžetas  | 156 660,00 | 156 505,00 | Darbo užmokestis  |
| 55 904,00 | 52 477,00 | Prekių ir paslaugų naudojimas |
| 25 000,00 | 10 000,00 | Ilgalaikis turtas |
| Lėšos už paslaugas ir nuomą ( S ) | 900,00 | 0,00 | Prekių ir paslaugų naudojimas |
| Savivaldybės biudžetas (projektai)  | 31 400,00 | 31 400,00 | Darbo užmokesčiui 1200 Prekėms ir paslaugoms 30 200 |
| Savivaldybės biudžetas (projektai) | 8 210,00 | 8 210,00 | Prekėms ir paslaugoms |
| Valstybės biudžetas (Jaunimo reikalų agentūros (toliau − JRA) finansuojami projektai) Projektas ,,Būk laisvas“ | 17 640,00 | 16 438,34 | Prekėms ir paslaugoms 11 160Darbo užmokesčiui 6 480  |
| Valstybės biudžetas JRA finansuojamas projektas ,,Mobilus darbas Klaipėdos rajone 2022“ | 19 612,00 | 18 939,01 | Prekėms ir paslaugoms 388Darbo užmokesčiui 19 224 |
| Tarptautinių organizacijų lėšos | 3 502,70 | 3 443,74 | Prekėms ir paslaugoms |
| Parama | 101,35 | 101,35 | Prekėms ir paslaugoms |
| **Iš viso:** | **318 030.05** | **297514.44** |  |

2 lentelė. **2022 metais Jaunimo centre įgyvendinti projektai**

|  |  |  |  |
| --- | --- | --- | --- |
| Eil. Nr. | Projekto pavadinimas | Finansavimo šaltinis | Gautos lėšosEur |
| 1 | „Mobilus darbas Klaipėdos rajone 2022“ | JRA | 19 612 |
| 2 | ,,Būk laisvas“ | JRA | 17 640 |
| 3 | „Prevencinė stovykla“ | Klaipėdos rajono savivaldybės narkotikų kontrolės ir nusikalstamumo prevencijos programa | 5000 |
| 4 | „Jaunimo metų atidarymo renginys“ | Klaipėdos rajono savivaldybės jaunimo politikos plėtros programa | 1080 |
| 5 | „Kino filmai po atviru dangumi“ | Klaipėdos rajono savivaldybės jaunimo politikos plėtros programa | 1500 |
| 6 | „Emocijos, spalvos ir aš“ | Klaipėdos rajono savivaldybės jaunimo politikos plėtros programa | 530 |
| 7 | „Nepilnamečių integracija į darbo rinką vasara Klaipėdos rajone“ | JRA | 11 400 |
|  |  | **Iš viso:** | **56 762** |

1 diagrama. **Gargždų atviro jaunimo centro projektinės lėšos 2018−2022 m**.

**III. JAUNIMO CENTRO TURTAS**

 2022 m. lapkričio 30 d. duomenimis, Jaunimo centro ilgalaikio turto likutinė vertė –301 246,38 Eur. Per ataskaitinį laikotarpį iš Savivaldybės biudžeto Jaunimo centras neįsigijo naujo ilgalaikio turto.

 **IV. JAUNIMO CENTRE TEIKIAMOS PASLAUGOS IR JŲ GAVĖJAI**

**4.1. Paslaugų gavėjai**

**Jaunimo centro** ataskaitiniu laikotarpiu bendras lankytojų skaičius – 874 unikalūs jaunuoliai. Bendras apsilankymų skaičius – 2509. Jaunimo centro lankytojų amžius 14–29 m. Per dieną Jaunimo centre apsilankančių jaunuolių vidurkis – 17. Jaunuolių amžiaus vidurkis – 16 m. Nustatytas mažiau galimybių turinčių lankytojų skaičius – apie 50. Žalingų įpročių turinčių jaunų žmonių skaičius – apie 100 .

**Mobilus darbas su jaunimu** nuo 2022 m. sausio 1 d. buvo vykdomas Veiviržėnų, Priekulės, Dauparų−Kvietinių, Vėžaičių, Agluonėnų, Endriejavo, Sendvario ir Kretingalės seniūnijose. Bendras lankytojų skaičius ‒ 424 unikalūs jaunuoliai. Bendras apsilankymų skaičius – 1087. Mobilaus darbo su jaunimu lankytojų amžius 12–29 m. Per dieną apsilankančių jaunuolių vidurkis – 15. Nustatytas mažiau galimybių turinčių lankytojų skaičius – 26. Žalingų įpročių turinčių jaunų žmonių skaičius – apie 70.

**Praktinių įgūdžių ir verslumo skatinimo** specialisto bendras suteiktų konsultacijų skaičius – 103. Konsultacijų metu nustatyti 16 mažiau galimybių turintys jaunuoliai.

**Psichologinių** konsultacijų skaičius – 94. Unikalūs, pastovų kontaktą su psichologe palaikantys jaunuoliai – 24.

**Jaunimo informavimo ir konsultavimo** specialistas parengė 12 publikacijų, pasiekti 2695 jauni žmonės, iš jų į veiklas įtraukti – 56 jauni žmonės.

Bendradarbiaujant su Vaiko gerovės komisija, ataskaitiniu laikotarpiu Jaunimo centre 4 jaunuoliams buvo suteiktos minimalios priežiūros priemonės.

2 diagrama. **Lankytojų skaičius Jaunimo centre 2016–2022 m.**

3 diagrama. **Unikalių jaunų žmonių seniūnijose, su kuriais palaikomas reguliarus kontaktas vykdant mobilųjį darbą su jaunimu, skaičius 2019−2022 m**.

**4.2. Savanorystė**

2022 metų plane buvo numatyta skatinti jaunuolius savanoriauti Jaunimo centre priimant 20 vietinių savanorių, 1 savanorį iš užsienio ir 1 jaunuoliui sudaryti sąlygas savanoriauti užsienyje. Per metus Jaunimo centre 6 savanoriai baigė 6 mėnesius trukusią Jaunimo savanorišką tarnybą ir toliau tęsia savanorystę. Nuo 1 iki 3 mėnesių savanoriavo 45 mūsų rajono savanoriai. 2022 m. vasario mėnesį tarptautinę savanorystę Jaunimo centre baigė 1 mergina iš Vokietijos, o tarptautinis projektas užsibaigė rugsėjo mėnesį. Į tarptautinę savanorystę Turkijoje išvyko dvi mūsų centro lankytojos. Joms buvo suteiktos visos reikiamos konsultacijos prieš, per ir po savanorystės.

3 lentelė. **Jaunimo centro dalyvavimas tarptautiniuose projektuose**

|  |  |  |  |
| --- | --- | --- | --- |
| Eil. Nr. | Projekto pavadinimas | Data | Dalyvių skaičius be vadovų |
| 1 | „Nature in us“ (dalyvavimas Suomijoje) | 2022-10-15/2022-10-23 | 19 |
| 2 | „Išmanusis darbas su jaunimu / jaunimo medijų raštingumo ugdymas/ galimybės krizės metu“ (dalyvavimas Vokietijoje) | 2022-09-26/2022-09-30 | 20 |

**4.3. Dalyvavimas darbo rinkoje**

Bendradarbiaujant su Klaipėdos rajono užimtumo tarnyba, Jaunimo centre stažuotes, skirtas darbo įgūdžiams ar profesinei kvalifikacijai kelti, atkurti bei tobulinti, atliko 1 jaunas žmogus.

 Bendradarbiaujant su Klaipėdos profesinio ir aukštojo mokslo ugdymo įstaigomis profesinę praktiką Jaunimo centre atliko 2 jauni žmonės.

2022 metais Jaunimo centre buvo įgyvendintos veiklos praktinių ir verslumo įgūdžių ugdymui: verslo simuliaciniai žaidimai, karjeros išvykos, gyvoji biblioteka, susitikimai su verslininkais.

Jaunimo centras įgyvendino Klaipėdos rajono savivaldybės jaunimo užimtumo vasarą ir integracijos į darbo rinka programą. Šios programos metu buvo įdarbinti 54 jaunuoliai 23-jose įmonėse. Jaunuoliams įvertintos kompetencijos ir 23 jaunuoliams skirtos dovanos pagal kompetencijų įvertinimo ir skatinimo tvarką.

**4.4. Jaunimo konsultavimas ir informavimas**

Jaunimo centre nuo 2018 metų įkurtas jaunimo konsultavimo ir informavimo taškas. Per metus jaunimui suteiktos 103 informavimo ir konsultavimo paslaugos. Konsultacijų temos: studijų pasirinkimas, darbas, santykiai poroje, santykiai šeimoje, motyvacija, savanorystė, mokslai, finansai, fizinė ir emocinė sveikata, narkotinių medžiagų ir alkoholio prevencija. Jaunimo centras orientuojasi į rizikos grupėms priklausančius jaunus žmones, tuo pačiu ir į NEET (niekur nesimokantis ir nedirbantis jaunimas). Iš viso jaunimo darbuotojų suteiktų individualių konsultacijų skaičius jaunuoliams – 263. Bendradarbiaujant su Probacijos tarnyba, 20 jaunuolių suorganizuotos dvi po tris dienas trukusios dienos stovyklos vasaros metu. Per ataskaitinį laikotarpį dalyvauta atvejo vadybos 2 posėdžiuose ir Vaiko gerovės komisijos 22 posėdžiuose. Vieną kartą ketvirtyje dalyvauta atvejo analizėse su kitų atvirų jaunimo centrų darbuotojais bei pasidalinta patirtimi.

**4.5. Veiklos jaunimui**

Jaunimo centre taikomi darbo su jaunimu metodai: informavimas, konsultavimas, lydėjimas, savanorystės skatinimas, mokymai, amatų dirbtuvės, stovyklos, žygiai, sportinė veikla, meno, muzikos terapija, savitarpio pagalbos grupės, tarpasmeninis kontaktas ir kita.

Jaunimo darbuotojai ataskaitiniu laikotarpiu įgyvendino ir suorganizavo centre ‒ 84 ir mobiliame darbe – 96 veiklas. Iš jų jaunimo verslumo ir praktinių įgūdžių ugdymo veiklų – 22, į psichologinę ir emocinę sveikatą orientuotų veiklų – 18. Veiklų įvairovė planuojama atsižvelgiant į jaunuolių poreikius: sportinius turnyrus, maisto gaminimo užsiėmimus, pilietiškumo akcijas, susitikimus su įvairių sričių specialistais, filmų vakarus, protų mūšius, žygius, orientacines varžybas, laisvalaikio bei prevencinius renginius ir kita. Suorganizuoti 5 jaunimo rajoniniai renginiai: Jaunimo metų atidarymo renginys, Tautiškiausios mokyklos rinkimų konkursas ,,Tautiška“, Gatvės muzikos diena, filmų vakarai po atviru dangumi (3 kino seansai), Rugsėjo 1-osios šventė „Vienu ritmu“. Jaunimo darbuotojai su jaunuoliais dalyvavo 7 žygiuose: naktiniame 25 km žygyje ,,Klaipėdos sukilėlių keliais“, Vasario 16-osios žygyje, Kovo 11-osios žygyje ir 4 patyriminiuose žygiuose.

**V. JAUNIMO CENTRE ATLIKTI PATIKRINIMAI, JŲ REZULTATAI**

Savivaldybės jaunimo reikalų koordinatorius 2022 metų gruodžio 28 dieną identifikavo ir įvertino Jaunimo centro veiklą pagal JRA patvirtintą atvirųjų jaunimo centrų ir atvirųjų jaunimo erdvių identifikavimo ir veiklos kokybės priežiūros tvarkos aprašą. Šio aprašo 1 priedo 13 pozicijų atitiktis „Taip“.

Nuo 2022 m. birželio 1d. iki rugsėjo 30 d. buvo vykdomas Jaunimo užimtumo vasarą ir integracijos į darbo rinką programos įgyvendinimo auditas. Klaipėdos rajono savivaldybės kontrolieriaus 2022 m. birželio 1d. pavedimas Nr. Ko 9-3. Audito metu pažeidimų neužfiksuota.

**VI. DIREKTORIAUS VEIKLA ĮGYVENDINANT TIKSLUS, BENDRADARBIAUJANT SU SOCIALINIAIS PARTNERIAIS, KITOMIS ĮSTAIGOMIS**

Jaunimo centras ataskaitiniu laikotarpiu vystė tarpinstitucinį bendradarbiavimą, užmezgė kontaktus ne tik su Klaipėdos rajono įstaigomis, bet ir su apskrityje veikiančiomis įstaigomis, tarnybomis, kurios rūpinasi jaunimo gerove, iš viso bendradarbiaujama su 19 įstaigų ir organizacijų. Suorganizuotas Klaipėdos rajono tarpinstitucinis susitikimas „Nepatogus jaunimas po karantino“, 35 dalyviai. Vasario‒gegužės mėnesiais organizuotas labdaros rinkimas ir išdalinimas ukrainiečiams, tarpininkauta apgyvendinat pabėgėlius.

Ataskaitiniu laikotarpiu Jaunimo centro darbuotojai kvalifikaciją kėlė 41 kartą. Aktyviai vykdoma viešinimo komunikacija, glaudžiai bendradarbiaujama su žiniasklaida – per metus apie Jaunimo centrą paskelbti 5 straipsniai spaudoje.

 2022 m. gruodžio mėnesį Klaipėdos rajono savivaldybės tarybos sprendimu Jaunimo centrui skirtos lėšos mikroautobuso įsigijimui.

Ieškoma vis naujų darbo su jaunimu formų, kad būtų sudarytos visos sąlygos jaunuolių saviraiškos poreikiams tenkinti. Ataskaitiniu laikotarpiu pradėtas vykdyti jaunimo praktinių įgūdžių ir verslumo ugdymas. Jaunimo centro direktoriaus komandiruotės metu Vokietijoje išdiskutuota ir nutarta pradėti naują Lietuvoje darbo su jaunimu formą – Jaunimo darbuotojas darbui mokyklose.

2022 metais Jaunimo centre atnaujinta organizacinė valdymo struktūra.

4 lentelė. **Jaunimo centro darbuotojų dalyvavimas darbo grupėse ir komisijose**

|  |  |  |
| --- | --- | --- |
| Eil. Nr. |  Darbo grupių, komisijų pavadinimas | Jaunimo centro atstovai |
| 1 | Savivaldybės jaunimo reikalų taryba | Aidas Kryževičius |
| 2 | Bendruomeninių organizacijų taryba | Aidas Kryževičius |
| 3 | Vaiko gerovės komisija | Aidas Kryževičius |
| 4 | Klaipėdos rajono savivaldybės narkotikų kontrolės ir nusikalstamumo prevencijos komisija | Aidas Kryževičius |
| 5 | Jaunimo reikalų agentūros ir Vokietijos Brangdeburgo žemės Jaunimo ministerijos darbo grupė rengiant rekomendacijas dėl darbo su jaunimu po pandeminiu laikotarpiu. | Aidas Kryževičius |
| 6 | LiJOT „Eurodesk“ tinklas.   | Eglė Muižė |
| 7 | Klaipėdos rajono tarpinstitucinio bendradarbiavimo grupė | Aivaras Buitkus |

**VII. PROBLEMOS, SUSIJUSIOS SU JAUNIMO CENTRO VEIKLA IR SIŪLOMI PROBLEMŲ SPRENDIMO BŪDAI**

Patalpos Kvietinių g. 30, kuriomis naudojasi Jaunimo centras, yra nepakankamos šiuo metu išvystytoms atvirojo darbo su jaunimu veikloms vykdyti: 1) netelpa visa turima įranga, aparatūra ir darbo priemonės; 2) Jaunimo centro 12 darbuotojų (įskaitant ir direktorių) dėl patalpų stygiaus naudojasi vienu darbo kabinetu; 3) Jaunimo centras yra jaunuoliams strategiškai nepatogioje vietoje (toli nuo miesto centro), todėl 2022 metais lankomumas ženkliai sumažėjo. Jaučiamas didelis poreikis ir problema turėti kitas patalpas, kad būtų galima užtikrinti darbuotojų darbo sąlygas ir jie galėtų tinkamai pasiruošti vykdyti darbą su jaunimu, teikti jiems paslaugas bei sukurti tinkamas veiklos erdves jaunuoliams. Siūlymas planuoti naujo Jaunimo centro statymą šalia Jaunimo parko.

Atsižvelgiant į didėjantį darbuotojų ir specialistų skaičių, atsiradusį papildomą darbo krūvį po biudžetinių įstaigų buhalterijos centralizavimo, esamą didelį administracinį krūvį tiek įstaigos vadovui, tiek darbuotojams, Jaunimo centre reikalingas direktoriaus pavaduotojo etatas. Remiantis socialinių paslaugų sektoriaus direktorių pavaduotojų darbo funkcijų aprašymais, pastebėta, kad dauguma funkcijų Jaunimo centre atliekama direktoriaus arba jaunimo darbuotojų, kuriems nepriklauso pagal darbo funkcijas arba kai kurios funkcijos neatliekamos visai.

2022 m. gavome nemažai tarptautiniu mainų jaunimui pasiūlymų, kuriuose dalyvauti ir vežtis jaunimą galimybės neturime, nes turime labai ribotą komandiruočių išlaidų biudžetą. Norint vykti ir dalyvauti su jaunimu, jaunimo darbuotojams remiantis LR įstatymais privaloma mokėti komandiruotpinigius ir dienpinigius, o naudojant atostogas jaunimo darbuotojai negali būti atsakingi už jaunimą. Norint plėsti tarptautinį bendradarbiavimą, jaunuolių įgūdžius ir pasaulėžiūrą Jaunimo centrui būtu svarbu padidinti komandiruočių išlaidas bent dvigubai.

Ataskaitiniu laikotarpiu daug dėmesio skirta ieškant galimybių Jaunimo centro patalpų plėtrai arba persikėlimui į kitas patalpas.

Direktorius Aidas Kryževičius